På grunn av stor treningsvilje fikk Lisbeth Korsmo rask framgang fra hun begynte å konkurrere på skøytebanen som 15-åring i 1963. Hun gikk til topps allerede i sitt første junior-NM i 1965. Året etter deltok hun i seniorklassen og plasserte seg på andreplass i NM bak sin hardeste konkurrent gjennom mange år, Sigrid Sundby. Slik var rekkefølgen i samtlige NM mellom 1966 og 1970. I 1971 fikk Lisbeth Korsmo sitt første allroundmesterskap.